**Извештај и закључци са консултативног састанка Посебне међуминистарске радне групе за израду трећег Акционог плана за период од 2018. до 2020. године и реализацију учешћа Републике Србије у иницијативи Партнерство за отворену управу и организација цивилног друштва**

Састанак је одржан 13. априла 2018. године у просторијама Српско-корејског информатичког приступног центра у Београду, са почетком у 12,15 часова.

Састанку су присуствовали:

**Наталија Павловић Шиниковић** - помоћник министра у Министарству државне управе и локалне самоуправе и заменик руководиоца Посебне међуминистарске радне групе**; Драгана Брајовић -** Министарство државне управе и локалне самоуправе; **Љиљана Узелац -** Министарство државне управе и локалне самоуправе; **Милан Јосимов -** Министарство државне управе и локалне самоуправе; **Иван Ковачевић** - Министарство државне управе и локалне самоуправе; **Ирена Оташевић -** Министарство државне управе и локалне самоуправе; **Весна Јевтић -** Министарство финансија; **Бранислав Стипановић** – Министарство финансија; **Душан Кузмановић -** Министарство правде; **Даринка Радојевић** - Министарство заштите животне средине; **Славенка Мијушковић –** Министарство трговине, туризма и телекомуникација; **Сузана Стојадиновић -** Републички секретаријат за јавне политике; **Маријана Обрадовић -** Агенција за борбу против корупције; **Јован Ницић -** Агенција за борбу против корупције; **Милена Бановић -** Канцеларија за сарадњу са цивилним друштвом; **Данило Родић -** Канцеларија за сарадњу са цивилним друштвом; **Јелена Ђорић –** Народна скупштина РС; **Игор Гроздић –** Народна скупштина РС; **Сузана Оташевић -** Генерални секретаријат Владе; **Мирсад Јусуфовић** -град Нови Пазар; **Јелена Топаловић Петровић -** град Шабац; **Милица Антић -** Грађанске иницијативе; **Сања Насевски** - Београдска отворена школа (БОШ); **Иван Радојевић -** Центар за истраживање, транспарентност и одговорност (ЦРТА); **Павле Димитријевић -** Центар за истраживање, транспарентност и одговорност (ЦРТА); **Небојша Ранчић -** Медија и реформ центар Ниш; **Тања Максић -** Асоцијација онлајн медија; **Боривоје Ђорђевић -** Народни парламент; **Слободан Марковић -** Програм Уједињеих нација за развој (УНДП); **Маја Стојановић Керић -** Стална конференција општина и градова; **Душан Шабић –** Фондација за отворено друштво, Београд; **Иван Грујић** – Едукациони центар, Лесковац;  **Изет Бојчић –** Едукативни центар Тим, Књажевац; **Дејан Матић** – Удружење за одбрану ћирилице „Добрица Ерић“ Београд; **Александар Вукаловић** – Е-сигурност, Београд; **Биљана Станојевић** – ПРАДОК, Београд; **Данијел Дашић,** Национална коалиција за децентрализацију, Ниш; **Бојана Минић** – Јединствени информатички савез Србије, Београд; **Зоран Гавриловић** – БИРОДИ, Београд; **Андрија Вранић** – БИРОДИ, Београд; **Стеван Вуковић** – Удружења кустоса Алинеја, Београд; **Љубица Кампуш** – Савез проналазача Србије, Београд; **Славка Јеврић** – Градска општина Чукарица; **Наташа Ишљамовић** – Друштво за информатику Србије, Београд; **Јелена Милетић -** Центар за европске политике (ЦЕП); **Душан Пјевовић** - Центар за европске политике (ЦЕП); **Јелена Цветковић** – Мисија ОЕБС.

Драгана Брајовић из Министарства државне управе и локалне самоуправе је у уводној речи, између осталог, истакла да је састанак организован у циљу прикупљања предлога за обавезе које ће бити укључене у трећи акциони план за спровођење иницијативе Партнерствo за отворену управу. Присутнима је представљена презентација са којом су претходно упознати и чланови радне групе на недавно одржаном састанку, како би се са историјатом ПОУ, вредностима и упутствима за израду новог, трећег, акционог плана упознали и присутни чланови из организација цивилног друштва. Поред тога, на састанку је организацијама цивилног друштва представљен и степен имплементације обавеза из другог акционог плана.

* + - * Партнерство за отворену управу (у даљем тексту ПОУ) представља међународну иницијативу која је формално покренута у септембру 2011. године, када је осам земаља (Бразил, Индонезија, Мексико, Филипини, Норвешка, Јужноафричка Република, Велика Британија и САД) формално усвојило ПОУ Декларацију. Данас у овој иницијативи учествује 75 земаља. Сврха ПОУ је обезбеђивање подршке и веће ангажовање влада широм света у циљу побољшања интегритета, транспарентности, ефикасности и одговорности јавне власти.
* У марту 2012. године Србија је Одбору ПОУ доставила своје писмо о намерама да приступи овој иницијативи, чиме се обавезала на израду акционог плана и поштовање Декларације ПОУ, односно њених вредности а то су: транспарентност, учешће јавности, јавна одговорност, технологије и иновације.
* Приликом израде акционог плана потребно је водити рачуна о наведеним принципима, односно вредностима, па се тако, када је у питању транспарентност, обавеза власти, између осталог, односи на објављивање свих информација којима власт располаже, проактивно или реактивно објављивцање информација, постојање механизама за јачање права на информисаност, отворен приступ информацијама којима власт располаже, транспарентност у доношењу одлука и отворени подаци. Што се тиче учешћа јавности, битно је укључивање јавности у дијалог у вези са израдом владиних политика или програма, доступност процеса одлучивања, као и обезбеђивање да јавност пружи свој допринос који би се након разматрања усвојио, односно пружило образложење у случају неусвајања. Јавна одговорност подразумева правила, прописе и механизме на основу којих се од власти захтева да оправда или објасни своје деловање, као и прихватање одговорности за неуспех у извршавању у складу са законом или прихваћеним обавезама. Обавезе морају садржати елемент „одговорност према јавности“ који показује да се оне не односе само на унутрашњи систем одговорности, већ да укључују и јавност. Четврта вредност су технологије и иновације које заправо треба да послуже као алатка за спровођење претходно наведених вредности.
* Радна група за израду трећег Акционог плана за спровођење ПОУ је основана пре месец дана и њен задатак је да изради акциони план, прикупи иновативне предлоге (сами чланови треба да прикупе предлоге из надлежности својих институција), праћење и имплентација плана, израда извештаја и давање коментара на извештаје Независног механизма за извештавање (НМИ). У Радној групе се налази шест организација цивилног друштва (ОЦД), које су изабране у транспарентном поступку, у сарадњи са Канцеларијом за сарадњу са цивилним друштвом (КСЦД), на основу утврђених критеријума. Јавни позив је био објављен на сајту Министарства државне управе и локалне самоуправе (МДУЛС) и КСЦД. Свих шест ОЦД које су се пријавиле постале су чланови ове радне групе, иако се очекивало да број пријављених буде већи. Чланови Радне групе су представници следећих ОЦД: Грађанске иницијативе, Београдске отворене школе, Центра за истраживање, транспарентност и одговорност – ЦРТА, Медија и реформ центра Ниш, Асоцијације онлајн медија и Удружења „Народни парламент“ Лесковац.
* Акциони план је најважнија компонента учешћа државе у Партнерству за отворену управу. Њиме држава изражава своју посвећеност основним вредностима ПОУ, кроз преузимање амбициозних обавеза које значајно унапређују постојеће стање у оквиру ових вредности. Успешни акциони планови фокусирани су на националне приоритете у вези са отвореном управом. Они морају бити релевантни, тј. да се односе на транспарентност, одговорност и учешће јавности и потребно је да имају конкретне, временски дефинисане и мерљиве обавезе.
* Акциони план се састоји из четири дела: први део је увод у којем се објашњава зашто је ПОУ важно за одређену државу, други део је посвећен досадашњим резултатима, у трећем делу је садржан опис развојног процеса акционог плана који је веома важан, јер је суштина ПОУ сарадња са цивилним друштвом и управо је начин на који се акциони план израђује један од показатеља каква је сарадња са цивилним друштвом једне државе. Важно је истаћи да је у поступку израде другог акционог плана, кад је у питању сарадња са цивилним друштвом, постигнут значајан напредак у односу на први циклус израде акционог плана. У четвртом делу акционог плана наведене су обавезе. У погледу обавеза, препорука је да буде највише до 20 обавеза – са највише 5 активности (корака) по обавези као и да обавезе треба да представљају надградњу, односно додатне мере у складу са већ постојећим обавезама које су дефинисане у другим стратешким документима. Потребно је да обавеза буде тзв. *SMART* обавеза : конкретна – да прецизно описује проблем који треба решити и очекиване резултате; мерљива – мора имати одређене кораке за које су одређени прецизни датуми (кварталано) како би било могуће проверити испуњавање обавезе; да постоји одговорност за обавезу – да је дефинисана институција односно да је одређена контакт особа која обавезу спроводи; релевантна - да постоји повезаност са принципима отворене управе и да је временски ограничена. Образац за обавезу је истакнут на сајту МДУЛС.
* Од 14 обавеза које су предвиђене у другом акционом плану, 4 обавезе су у потпуности спроведене док је по 5 обавеза спроведено у знатној, односно мањој мери.
* У оквиру теме Учешће јавности, предвиђена је обавеза 1. Израда модела oписа послова радног места, односно дела радног места службеника задуженог за сарадњу са цивилним друштвом у локалној управи, која је спроведена у знатној мери. У вези са овом обавезом истакнуто је да је СКГО у сарадњи са КСЦД израдио модел описа радног места или дела радног места службеника задуженог за сарадњу са цивилним друштвом у локалној управи и да су све јединице локалне самоуправе добиле предлоге систематизација са наведеним описом, при чему имају могућност али не и обавезу да овај опис употребе. У оквиру наведене теме су и Обавеза 2: Организовање обука за државне службенике и службенике ЈЛС у вези са применом Смерница за укључивање организација цивилног друштва у процес доношења прописа као и Обавеза 3. Организовање обука за представнике ОЦД у вези са применом Смерница за укључивање организација цивилног друштва у процес доношења прописа, које су такође спроведене.
* Обавеза 4: Унапређење система за прикупљање иницијатива грађана и привреде и 5: Увођење стандарда за учешће грађана у систему управљања јавним политикама су спроведене у потпуности, и о њима је известила Сузана Стојадиновић из Републичког секретаријата за јавне политике, с обзиром на то да су наведене обавезе биле у надлежности наведеног органа. У вези са обавезом 4. истакнуто је да је она подразумевала успостављање интерактивног портала на којем би грађани и представници привреде могли да подносе иницијативе за измену неефикасних прописа. На наведеном порталу су објављене све иницијативе које су поднете, видљив је њихов статус, односно поступање администрације по њима. Ово је спроведено кроз пилот пројекат са представницима заједнице информационо-комуникационих технологија а у наредном периоду ће се укључивати и представници из других заједница. Истовремено портал представља интерактивни онлајн форум и потребно је да се успостави физички форум који би чинили представници државних органа, организација цивилног друштва и привреде који би се састајао квартално и на којем би се расправљало о утврђеним темама, зависно од иницијатива које пристигну. Обавеза 5: Увођење стандарда за учешће грађана и привреде у доношење докумената јавних политика је испуњена кроз Закон о планском систему, који ће ускоро бити донет, као и кроз Уредбу о управљању јавним политикама. То значи да ће органи државне управе бити у обавези да спроводе консултативни процес и укључују јавност у израду докумената јавних политика од самог почетка израде, а уводи се и обавезност спровођења јавне расправе за документе јавних политика, као и обавезност за органе државне управе о обавештавању јавности о отпочињању израде докумената јавних политика на својим интернет презентацијама и порталу е-управе.
* Обавеза 6. Унапређење проактивне транспарентности – информатора о раду и са обавезом 7. Измена Закона о слободном приступу информацијама од јавног значаја, се налази у оквиру теме Приступ информацијама. По усвајању Закона о изменама и допунама Закона о слободном приступу информацијама од јавног значаја, информатор о раду уносиће се у електронском облику, чиме ће се створити огромна база података органа који имају обавезу доношења информатора о раду, на тај начин ће се, између осталог, кроз проактивно објављивање информација, директно омогућити боља информисаност грађана, у форми отворених података, смањити притисак на органе за достављање информација од јавног значаја, сами органи ће моћи на овај начин да размењују податке, ефикаснији систем контроле.
* У вези теме Отворени подаци, у оквиру које су обавезе 8. Израда Портала отворених података, који је направљен, и обавеза 9. Израда подзаконског акта заснованог на Смерницама за оцењивање веб презентација који треба да упути све органе како да користе електронски нформатор, истакнуто је да је доношење наведеног подзаконског акта зависило од усвајања Закона о електронској управи, који је недавно усвојен.
* Обавеза 10. Унапређење института јавне расправе у процесу припреме закона је спроведена у мањој мери, налази се у оквиру теме Интегритет власти. Наведена мера није испуњена у потпуности, претпрела је одређене измене, с обзиром да је првобитно било планирано да се Изменама и допунама Закона о државној управи предвиди и измена Пословника о раду Владе, али је сада акценат стављен на поступак консултација које се спроводе пре јавне распараве. Нацрт закона је упућен Влади.
* У оквиру теме Фискална транспарентност, предвиђене су обавезе 11. Израда јединствене методологије планирања, праћења реализације и оцене успешности реализованих програма и пројеката организација цивилног друштва и праћења утрошка додељених финансијских средстава и обавеза 12. Измене и допуне Уредбе о средствима за подстицање програма или недостајућег дела средстава за финансирање програма од јавног интереса која реализују удружења, које су спроведене у потпуности.
* У оквиру теме Јавне услуге, предвиђена је обавеза 13. Доношење Закона о електронском документу, електронској идентификацији и услугама од поверења у електронском пословању, која је спроведена у знатној мери. Закон је донет а остало је да се заврше планирана подзаконска акта. Обавеза 14. је спроведена у знатној мери.
* У ПОУ су веома битне ефикасне консултације са ОЦД, грађанима и пословном заједницом. Ефикасне консултације подразумевају планирање консултација, укључивање различитих група учесника, организовање консултација на лако доступан начин а нарочито је битно анализирати добијене прилоге. Приликом доношења претходног акционог плана такође је вршена анализа добијених прилога, они су објављивани, уз навођење образложења, односно разлога за прихватање односно неприхватање одређеног предлога. Напоменуто је да је важно и оценити процес консултација, за шта за сада не постоје капацитети, али би то свакако било корисно за побољшања у наредном циклусу.
* ПОУ је ове године установило донаторски фонд за помоћ ОЦД које су чланови радне групе, у циљу координације активности укључивања актера из цивилног и пословног сектора у процес креирања акционог плана. Подржане су две групе ОЦД које су аплицирале, Прву групу ОЦД-а чине БОШ и ЦРТА, док су у другој Грађанске иницијативе и остале ОЦД из ове радне групе.
* Независни механизам за извештавање (НМИ) - у Србији је то Центар за европске политке (ЦЕП), успоставља се у свакој држави која приступи ПОУ и прати све фазе развоја НАП: припрему нацрта, консултативни процес, имплементацију и евалуацију. НМИ је кључни механизам који подржава јачање одговорности и даје препоруке за напредак владама које су приступиле ПОУ. НМИ, између осталог, утврђује да ли се процес формулисања, имплементације и праћења АП спроводи у сарадњи са цивилним друштвом и да ли је отворен, затим да ли су акциони планови релевантни и мерљиви и да ли одговарају на потребе грађана, као и то да ли су планиране амбициозније активности. У извештавању се, између осталог, анализирају обавезе, односно груписање обавеза, њихов потенцијални утицај, напредак и планирани кораци. У оквиру консултативног процеса анализира се да ли су извршене консултације, трајање консултативног процеса, правовремено објављивање докумената, подизање свести, обим консултација и стални консултативни процес. НМИ има једну институцију, то је тзв. „Најбоља обавеза - обавеза са звездицом“, у оквиру које се разматра: да ли је обавеза конкретна, мерљива, јасно повезана са ПОУ вредностима, да ли има трансформативан утицај и да ли је спроведена у потпуности или у значајној мери. Трансформативни утицај подразумева то да реализација такве обавезе утиче у великој мери, односно знатно унапређује стање у области на коју се односи и управо због овог захтева је тешко добити „звездицу“. Пре два дана је одржан састанак на којем је представљен Извештај НМИ за Србију и потребно је да се потрудимо да препоруке НМИ буду спроведене током израде следећег акционог плана. У извештају је, између осталог наведено следеће: “Иако је Акциони план Србије обухватио многа кључна питања отворене управе, укључујући приступ информацијама и простор за грађанско учешће и деловање, и даље недостају трансформативне обавезе. Национални актери ће за наредни план морати да установе на који начин могу да унапреде свеукупне амбиције, уз могућност блиског повезивања са релевантним захтевима за приступање Европској унији.“ Добијено је пет кључних препорука на основу којих је потребно израдити следећи акциони план.

Прва препорука је успостављање форума са више заинтересованих учесника који би имали одговарајуће надлежности и опсег посла који покрива све фазе циклуса акционог плана, укључујући имплементацију, уз одговарајуће механизме примопредаје посла за службенике који учествују у овим активностима.

Драгана Брајовић је истакла да форум са више заинтересованих учесника код нас представља радна група и да ће се у складу са овом препоруком израдити и Пословник о раду радне групе (форума) који ће садржати и механизме примопредаје посла.

Друга препорука се односи на повећање финансијске транспарентности, тако да наредни акциони план треба укључи обавезу увођења концепта отвореног буџетирања на националном и локалном нивоу, уз посебно објављивање финансијских планова и извештаја о трошковима у облику отворених података.

Драгана Брајовић је истакла да се ова препорука дата, између осталог, и у односу на прошли акциони план, јер се у њему једна од предвиђених мера, која на крају није била укључена у Акциони план, односила на отворени буџет. Такође је напоменула да, кад је у питању локални ниво, концепт отвореног буџетирања зависи од јединица локалне самоуправе, тако да је једина могућност рад на промовисању иницијативе ПОУ и отвореног буџетирања на локалу.

У оквиру треће препоруке наведено је, да би се обезбедио континуитет обавеза које имају висок утицај, Влада треба да осигура наставак и јачање оних активности за које се показало да остварују велики утицај. Нпр, текућа обавеза о порталу отворених података треба да се прошири како би обухватила шири опсег институција и скупова података.

Четврта препорука се односи на фокусирање на обавезе са јасним механизмима учешћа грађана и унапређења јавне одговорности. Потребно је проширити начине грађанског доприноса, попут портала који је развио Секретаријат за јавне политике , а који је тренутно ограничен на представнике привреде. Орагни треба да осигурају транспарентност и правовременост одговарања на предлоге грађана.

Пета препорука се односи на развијање усмеренијег комуникацијског приступа и активности подизања свести, како би се повећало учешће грађана у формулисању обавеза за наредни акциони план. Додатно, Влада треба да размотри јачање сарадње са ОЦД на централном и локалном нивоу.

Драгана Брајовић је у вези наведене препоруке указала да су у претходном периоду, колико су били у могућности, чланови радне групе одлазили на састанке са представницима јединица локлане самоуправе и ОЦД на локалном нивоу.

Неке од примедби које су наведене у Извештају НМИ су: потреба доношења Пословника о раду радне групе (што ће бити урађено); редовно заседање радне групе (форума) јер у току имплементације акционог плана није било честих састанака; у важећем акционом плану нису обухваћене обавезе из првог акционог плана које су се односиле на борбу против корупције а које нису испуњене;

ПОУ календаром су предвиђени рокови за спровођење одређених активности у вези са доношењем акционог плана, тако да је НАП потребно усвојити до 30. августа, Нацрт је потребно припремити до 11. јуна, а јавну расправу, која ће трајати три седмице, потребно је одржати до 30. јуна. НАП се доноси за период од наредне 2 године, односно његова имплементација ће трајати до августа 2020. године.

* У погледу Извештавања, наглашено је да је обавеза државе да изради Привремени и Коначни извештај – самопроцену.
* У наставку је учесницима дата могућност да постављају питања.

Зоран Гавриловић из „БИРОДИ, Београд“ је указао на постојање локалних планова за борбу против корупције, у којима је на добар начин обрађена тема учешћа јавности. Поставио је питање да ли мониторинг спровођења оваквих акционих планова може бити једна од мера у акционом плану за ПОУ. Драгана Брајовић је одговорила да би таква мера представљала надградњу постојеће, али је у том случају важно одредити ко ће да мониторује и на који начин. При томе је истакла да за било коју активност која се унесе у акциони план морају постојати финансијска средства, што значи да постоји могућност да неки од предлога који данас буду предложени не буду унети у акциони план уколико не буде финансијских средстава.

Небојша Ранчић из Медија реформ центра Ниш поставио је питање да ли постоји списак прихваћених и одбијених предлога ОЦД за претходни акциони план. Драгана Брајовић је одговорила да су сви предлози објављени на сајту Министарства државне управе и локалне самоуправе и да су у оквиру записника са састанака Радне групе садржани разлози због којих одређени предлози нису прихваћени.

Љубица Кампуш из Савеза проналазача Србије поставила је питање да ли се разматрало проширење радне групе, како би се у њен рад укључило још чланова. Драгана Брајовић је одговорила да Радна група има 36 чланова од којих су шест представници ОЦД, које су се јавиле на јавни позив и које су укључене у Радну групу. Свако ко је заинтересован из ОЦД може да присуствује састанцима Радне групе али је неопходно да се претходно најави, због планирања броја учесника.

Александар Вукаловић из удружења Е-сигурност је поставио питање везано за обавезе 5. и 10. којима је предвиђено уређење поступка консултација, шта ће бити са процесом јавних расправа, које се не спроводе за све законе. Драгана Брајовић је напоменула да се јавна расправа не спроводи за све законе и да се нада да ће се радити на унапређењу оваквог стања.

• Планирано је да се учесници на састанку приликом дефинисања обавеза поделе у радне групе према следећим темама: учешће јавности, приступ информацијама, отворени подаци, интегритет власти, фискална транспарентност и јавне услуге. Важно је да свака група након разматрања свих предлога, заједнички редукује њихов број на три до четири предлога која су релевантна, односно повезана са вредностима ПОУ, а потребно је водити рачуна и о томе да ли су предлози повезани са другим стратешким документима Републике Србије, јер није реално предвидети испуњење неке обавезе која није садржана у неком плану државних органа. За наведену намену достављен је и одговарајући образац. Након радног дела, сваки представник радне групе представиће дефинисане предлоге. Предлоге ће након састанка размотрити Радна група, након чега ће бити одлучено који ће предлози биту укључени у Нацрт акционог плана.

Уследио је радни део састанка, разматрање и дефинисање предлога ОЦД по групама.

Након радног дела састанка, представници појединачних радних група представили су предлоге за обавезе. Предлоге наводимо на основу текста попуњених образаца за дефинисање обавеза од стране појединачних радних група и излагања њихових представника.

**УЧЕШЋЕ ЈАВНОСТИ**

**Присутни:**

1. Стеван Вуковић, Удружења кустоса Алинеја, Београд
2. Сузана Стојадиновић, Републички секретаријат за јавне политике
3. Небојша Ранчић, Медија и реформ центар, Ниш
4. Милица Антић, Грађанске иницијативе
5. Љубица Кампуш, Савез проналазача Србије
6. Александар Вукаловић, Е-сигурност, Београд
7. Данијел Дашић, Национална коалиција за децентрализацију, Ниш
8. Данило Родић, Канцеларија за сарадњу са цивилним друштвом

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. Обавеза**

**Измена Закључка о Смерницама за укључивање ОЦД у процес доношења прописа у правцу** њихове једнаке примене на свим нивоима власти

Узимајући у обзир да је број ОЦД од 2014. године, када су Смернице утврђене, порастао за око 10.000 и да их добрим делом чине организације које, као што је речено, делују на локалном нивоу, као и праксу и резултате истраживања које Канцеларија спроводи на годишњем нивоу, а односе се на сарадњу два сектора праћену по индикаторима из Смерница, видљиво је да је ову сарадњу посебно потребно унапредити управо на локалном нивоу. Пракса је показала да покрајински, а посебно локални органи управе препоруку за примену Смерница третирају углавном као одсуство обавезе и у складу са тим и поступају, врло често не укључујући заинтересовану јавност у свој рад и процес одлучивањаОдговорна институција: МДУЛС

Одговорна институција: КСЦД

Остали учесници: Генерални секретаријат Владе, Републички секретаријат за законодавство, СКГО

**2. Обавеза**

**Организовање заједничких обука за службенике јавне управе и организације цивилног друштва у вези са применом Смерница за укључивање организација цивилног друштва у процес доношења прописа**

Очекује се да ће спровођење заједничких обука за представнике органа јавне управе и ОЦД омогућити да се учесници боље упознају и ставе у позицију „друге стране“ и тиме унапреди међусобно разумевање два сектора, али и oјача поверењe међу њима, што је један од основних принципа и предуслова квалитетне међусекторске сарадње.

Обавеза је у складу са препоруком Независног механизма за извештавање садржаном у извештају о првој години реализације АП ОГП 2016-2017.

Одговорна институција: КСЦД

Остали учесници: ОЦД, Грађанске иницијативе

**3. Обавеза**

**Подршка органима јавне управе и ОЦД у унапређењу међусобне сарадње кроз израду другог издања Приручника за примену Смерница за укључивање организација цивилног друштва у процес доношења прописа**

Обавеза обухвата израду, публиковање и дистрибуирање другог издања Приручника за примену Смерница за укључивање ОЦД у процес доношења прописа, са посебним освртом на примере добре праксе на локалном нивоу.

Циљ израде новог издања Приручника јесте пружање додатне подршке органима јавне управе на свим нивоима, посебно локалним самоуправама, у остваривању сарадње са ОЦД, укључујући процес припреме, доношења и праћење примене прописа.

Обавеза је у складу са препоруком Независног механизма за извештавање садржаном у извештају о првој години реализације АП ОГП 2016-2017

Одговорна институција: КСЦД

Остали учесници: СКГО, јединице локалне самоуправе, ОЦД

**4. Обавеза**

**Спровођење анализе примене обавеза израде локалних антикорупцијских планова и планова интегритета**

Обавеза доприноси већој укључености локалних заједница у процес приступања Србије Европској унији кроз деловање ОЦД као катализатора процеса реформе на локалном нивоу. Обавеза се спроводи кроз мониторинг активности предвиђених Акционим планом за Поглавље 23 (усвајање локалних антикорупцијских планова и програмско буџетирање). Циљ је успоставити директну везу између спроведених мера на централном нивоу и доприноса локалних самоуправа у ефективној примени мера на локалу, чиме ће се унапредити комуникација између доносиоца одлука и грађана и допринети већој отворености процеса који се спроводи током преговора са ЕУ. Одговорна институција: Агенција за борбу против корупције

Одговорна институција: Агенција за борбу против корупције

Остали учесници: КСЦД и ОЦД

**ПРИСТУП ИНФОРМАЦИЈАМА**

Присутни:

1. Сања Насевски, Београдска отворена школа
2. Тања Максић, БИРН/Асоцијација онлајн медија
3. Иван Радовић, ЦРТА
4. Душан Шабић, Фондација за отворено друштво,
5. Иван Ковачевић, Министарство државне управе и локалне самоуправе

С обзиром да ће Измене и допуне Закона о приступу информацијама од јавног значаја бити усвојене пре доношења акционог плана за ПОУ, акценат је стављен на само праћење примене Закона.

**1.Обавеза**

**Мониторинг примене Закона о слободном приступу информацијама од јавног значаја**

**Теме - а.** Смањење броја захтева за приступ информацијама,

**б.** Унапређење извршења решења повереника и

**ц**. Примена новог ЗУП-а на Закон о слободном приступу информацијама од јавног значаја. Прати се примена и у контексту Закона о тајности података.

Надлежни органи: МДУЛС и Управна инспекција преко неке врсте интерактивног портала.

Механизам праћења би био преко једне врсте интерактивног портала с обзиром да се подаци о томе колико захтева пристиже већ прикупљају јер су сви на које се Закон односи у обавези да Поверенику достављају ове информације и како поступају по захтевима.

Метод и начин испуњења обавезе – Анкете, форуми, истраживања, надградња портала отворених података Повереника, интерактивни портал.

**2.Обавеза**

Усвајање Кодекса сарадње или подизање/унапређење смерница за укључивање цивилног друштва у процес доношења прописа/Усвајање смерница за укључивање цивилног друштва у процес избора старешина независних институција.

Тема – обављање консултација са заинтересованом јавношћу у надлежним скупштинским одборима приликом избора независних органа и институција

Метод – усвајање правног документа пред Скупштином који би уређивао ову област у духу Декларације за отворену управу

**3.Обавеза**

Измена правилника о упису података у регистар медија

Тема – повећање обима података и њихове доступности а нарочито у делу праћења буџетских средстава (нпр. државна помоћ, да се унапреди регистар медија, да се подаци о новчаним средствима објаве како би се видео ток јавних средстава)

Регистар медија који води АПР је замишљен тако да садржи податке о власништву, тиражу и др., али не и о новчаној помоћи коју медији добијају. Није познато колико буџетског новца држава даје медијском сектору. Идеја је да, у светлу доношења Медијске стратегије и закона који ће се уподобити стратегији, буду донети подзаконски акти који уређују регистар медија како би ти подаци били потпунији и пријемчивији грађанима.

**4.Обавеза**

Приоритизација у процесу отварања података.

Тема – унапређење портала отворених података кроз Feedback механизам за коришћење података.

Метод – Промоција, кампања, анкете о томе који подаци треба да се следећи отворе

**5.Обавеза**

Нови сервис на Порталу е- управе

Тема – унапређење учешћа јавности и јавних услуга

Метод – нови е- сервиси на порталу е-управе – услуге за подношење пројеката (за медије је једнообразна апликација, за организације се не зна) ; е-петиција и е- представке

Идеја је да се на Порталу е- управа отвори нови сервис за подношење пријава за пројектно суфинансирање за медије и невладин сектор.

**ОТВОРЕНИ ПОДАЦИ**

Присутни:

1. Весна Јевтић, Министарство финансија
2. Бранислав Стипановић, Министарство финансија
3. Јелена Ђорић, Народна скупштина
4. Игор Гроздић, Народна скупштина
5. Даринка Радојевић, Министарство заштите животне средине
6. Слободан Марковић, УНДП
7. Центар за европске политике
8. Милена Бановић, Канцеларија за сарадњу са цивилним друштвом
9. Маја Стојановић Керић, СКГО
10. Славка Јеврић, градска општина Чукарица
11. БИРОДИ, Београд
12. Иван Грујић, Едукациони центар, Лесковац

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Иницијалне обавезе које су проистекле из препоруке Извештаја НМИ:**

**1.** Отварање података о јавним финансијама

2. Е-информатори

3. Проширење иницијативе за отварање података на порталу data.gov.rs

**Као идеје које је потребно разрадити наведене су :**

1.Отварање медијских садржаја које држава финансира

2. Успостављање сервиса попут сервиса Супервизор који постоји у Словенији

3. Електронски календар јавних конкурса за ОЦД

4. Локални буџетски зелени фондови

**Уколико се наведено повеже са јавним финансијама, добијају се следеће области:**

1. Једна која је везана за финансирање рада ОЦД-а

2. Једна која је везана за податке о о јавним финансијама и којом би били обухваћени Супервизор и Буџетски фондови

3. Једна је у вези са отварањем података на порталу data.gov.rs

4. Једна је везана за отварање медијских садржаја које држава финансира

За сваку наведену идеју су потребне додатне консултације, како би се утврдило да ли су изводљиве. Због тога су само у питању иницијалне идеје, и није могуће у овом тренутку дати коначни документ.

**ИНТЕГРИТЕТ ВЛАСТИ**

Присутни:

1. Јован Ницић, Агенција за борбу против корупције
2. Маријана Обрадовић, Агенција за борбу против корупције
3. Душан Кузмановић, Министарство правде
4. Александар Вукаловић, Е-сигурност, Београд
5. Наташа Ишљамовић, Друштво за информатику Србије
6. Изет Бојичић, Едукативни центар Тим

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

У вези са сугестијом НМИ којa се односи на област борбе против корупције - да у важећем акционом плану нису обухваћене обавезе из првог акционог плана које нису испуњене, истакнуто је следеће:

а) Првим акционим планом биле су предвиђене три обавезе које су се тицале: доношења новог Закона о Агенцији за борбу против корупције у циљу проширења и прецизирања надлежности Агенције; успостављањa система ефикасне и делотворне заштите узбуњивача путем спровођења стручног усавршавања државних службеника и запослених у јединицама локалне самоуправе о поступку и значају заштите узбуњивача и спровођења кампање за подизање нивоа обавештености грађана о правима и заштити узбуњивача; те јачањa системске функције контроле у јавној управи, доношењем Закона о инспекцијском надзору;

б) Након доношења првог акционог плана, отпочело је спровођење стручног усавршавања државних службеника о поступку и значају заштите узбуњивача у оквиру програма општег континуираног стручног усавршавања државних службеника и спроведене су кампање за подизање нивоа обавештености грађана о правима и заштити узбуњивача. Додатно, донет је Закон о инспекцијском надзору. С друге стране, након више одлагања, нови Закон о Агенцији за борбу против корупције требало би да буде донет краја ове године.

Имајући у виду све наведено, констатовано је да нема разлога да новим акционим планом, у области интегритета власти, буду обухваћене обавезе из првог акционог плана

**1. Обавеза**

**Увођење *online* апликације чијом применом ће јавности бити доступни подаци о трошењу јавних средстава од стране органа јавне власти (свих директних и индиректних буџетских корисника)**

Ова апликација била би доступна на интернет презентацији Агенције за борбу против корупције и садржала би податке о трансакцијама свих органа јавне власти, које би се ажурирале на дневном нивоу. Основни циљ ове обавезе јесте да се коришћењем апликације омогући да сви заинтересовани грађани дођу до конкретних података о трошењу јавних средстава. Важно је напоменути да је овакав предлог обавезе постојао и у процесу припреме тренутно важећег акционог плана, али да нису прибављања позитивна мишљења свих надлежних органа јавне власти.

**2. Обавеза**

**Увођење економски најповољније понуде као примарног критеријума за оцењивање понуда у поступцима јавних набавки**

Према Закону о јавним набавкама, постоје две врсте критеријума за оцењивање понуда у поступцима јавних набавки – економски најповољнија понуда и најнижа понуђена цена. У пракси, органи јавне власти се приликом оцењивања понуда најчешће одлучују за примену критеријума најниже понуђене цене. Иако је примена поменутог критеријума једноставнија, пре свега јер не изискује пондерисање различитих елемената, јасно је да уједно оставља простор да се њеном применом неће добити најбољи могући квалитет за понуђену цену. С друге стране, Закон о јавним набавкама предвиђа да се за чланове комисије која спроводи поступак јавне набавке у органу јавне власти именују лица која имају одговарајуће стручно образовање из области из које је предмет јавне набавке, као и да се, уколико тај орган нема такво запослено лице, у комисију може (а не мора) именовати лице које није запослено у њему. Међутим, у пракси се често дешава да у комисијама у органима јавне власти нема лица са потребним знањем о предмету јавне набавке, што може имати негативан утицај на исход поступка. Допринос решавању ових проблема могу бити измене Закона о јавним набавкама којима ће бити предвиђено да у саставу комисије мора бити макар једно лице (запослено или незапослено у органу јавне власти) које има потребна знања о предмету јавне набавке, те да је правило да се економски најповољнија понуда користи као критеријум за оцењивање понуда, док ће се најнижа понуђена цена користити само изузетно, у тачно предвиђеним ситуацијама. Додатно, како би се помогло органима јавне власти у примени критеријума економски најповољније понуде, било би значајно да Управа за јавне набавке припреми оnline приручник за формулисање елемената овог критеријума.

**3. Обавеза**

Регулисање области сукоба интереса за запослене и радно ангажоване у органима јавне власти

Значај регулисања сукоба интереса за све запослене и радно ангажоване у јавном сектору делимично је препознат приликом доношења стратешких докумената у области борбе против корупције. Конкретно, у Акционом плану за Поглавље 23 указано је, поред осталог, да за запослене у државним органима и организацијама не постоје или постоје само парцијалне законске одредбе за спречавање сукоба интереса, те да, услед тога, није довољно развијена свест о концепту сукоба интереса и начинима његовог спречавања на свим нивоима. Имајући у виду да је Република Србија ратификовала међународне инструменте који уређују питање сукоба интереса, констатовано је да је потребно предузети мере ради усаглашавања законских решења и практичне примене са међународним стандардима. У том смислу, једном од активности у овом акционом плану предвиђено је да се зaкoнoм урeди спрeчaвaњe сукoбa интeрeсa државних службеника, али не и осталих запослених и ангажованих у органима јавне власти. У циљу решавања овог проблема, потребно је на основу међународних стандарда, насталих захваљујући раду експертског тела Савета Европе за борбу против корупције - Група држава против корупције, Организације за економску сарадњу и развој и Уједињених нација, као и упоредних искустава, припремити допуне Закона о државним службеницима, Закона о запосленима у аутономним покрајинама и јединицама локалне самоуправе, Закона о запосленима у јавним службама, као и других закона који уређују положај запослених и радно ангажованих у органима јавне власти, у делу који се односи на регулисање сукоба интереса. Поред тога, након усвајања нових законских решења, потребно је спрoвeсти и стручнo усaвршaвaњe зaпoслeних и радно ангажованих у органима јавне власти у вeзи сa питaњимa спрeчaвaњa сукoбa интeрeсa

**ФИСКАЛНА ТРАНСПАРЕНТНОСТ**

Присутни:

1. Милена Бановић, Канцеларија за сарадњу са цивилним друштвом
2. Славка Јеврић, Градска општина Чукарица

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. Обавеза**

**Израда Водича за транспаретно финансирање организација цивилног друштва из буџетских средстава**

Подаци о финансијској подршци организацијма цивилног друштва из буџетских средстава која Канцеларије за сарадњу са цивилним друштвом прикупља, указују да је најчешћи начин финансирања организација цивилног друштва јавни конкурс. Према подацима из годишњих извештаја које Канцеларија израђује уочено је спровођење процедура доделе средстава путем јавних конкурса и даље неуједначено. Имајћи у виду да је у марту 2018.године усвојен и ступио на снагу нови подзаконски акт који уређује процедуру спровођења конкурса (Уредба о средствим а за подстицање програма или недостајућег дела средстава за финансирање програма од јавног интереса која реализују удружења) уводећи и нове одредбе које се тичу унапређења транспретности процеса, антикоруптивне мере и прецизирање одредби које се тичу мониторинга и евалуације, препозната је потреба додатне подршке органима јавне управе за њихово разумевање и имплементирање.

Ова мера је подразумева израду нове верзије Водича за транспарентно финансирање организација цивилног друштва из буџетских средстава органа јавне управе, као додатна подршка органима јавне управе у разумевању нових одредби и начине њиховог спровођења које уводи нова регулатива, која уређује процес финансирања удружења и других организација цивилног друштва.

Одговорна институција: КСЦД

**2. Обавеза**

**Обуке за органе јавне управе на тему спровођења процедура јавних конкурса, праћење спровођења и оцене усппешности подржаних програма и пројеката**

Ова обавеза се наставља на активности из претходног акционог плана и предложена је као подршка испуњеним обавезама из претходног акционог плана које се односе на спровођење обука за органе државне управе, посебно јединице локалне самоуправе. Како је једна од препорука независног мониторинга спровођење обука које би истовремено укључивале представнике органа јавне управе и ОЦД.

С обзиром на то да нова Уредба о средствима за подсстицање програма или недостајућег дела средстава за финансирање програма од јавног интереса која реализују удружења), уводи мере које се односе на мониторинг и евалуацију као и оне које се односе на антикоруптивне мере и повећање транспарентности, препозната је потребе подршке свим учесницима процеса финанрирања удружења из буџетских средстава у разумевању ових одредби и начину спровођења.

Назив одговорне институције: КСЦД

**3. Обавеза**

**Усвајање закључка Владе о обавези усаглашавања интерних прописа органа државне управе који уређују финасирање програма и пројеката удружења у одређеној области, са одредбама Уредбе о финансирању**

Налази Годишњих збирних извештаја о утрошку средстава која су, као подршка програмским активностима обезбеђена и исплаћена удружењима и другим организацијама цивилног друштва из средстава буџета Републике Србије, а које за Владу припрема Канлецарија укзују недовољну уклсађеност процедура доделе средстава организацијама цивилног друштва од стране органа јавне управе.

Имајући у виду наведено, препозната је потреба усвајање Закључка о потреби усаглашавања прописа Владе и органа државне управе који уређују финансирање програма/пројеката удружења у одређеним областима са Уредбом о средствима за подстицање програма или недостајућег дела средстава за финансирање програма од јавног интереса које реализују удружења како би се унификовала регулатива и пракса јавне управе у додели средстава ОЦД.

Одговорна институција: КСЦД

**ЈАВНЕ УСЛУГЕ**

Присутни:

1. Љиљана Узелац, Министарство државне управе и локалне самоуправе
2. Милан Јосимов, Министарство државне управе и локалне самоуправе
3. Славенка Мијушковић, Министарство трговине, туризма и телекомуникација
4. Мирсад Јусуфовић, град Нови Пазар
5. Павле Димитријевић, ЦРТА
6. Боривоје Ђорђевић, Народни парламент

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. Обавеза**

**Успостављање електронских огласних табли**

Проблем: Непрегледност сајтова, није видљиво на једном месту где се постављају писмена по члану 78. ЗУП-а, ЈЛС не објављује унапред на својим веб презентацијама измене планских докумената од значаја за грађане и привреду конкретне ЈЛС по Закону о планирању и изградњи а које може имати правне последице по грађане (рушење кућа, станбених објеката и сл.

Законом о општем управном поступку предвиђена је обавеза јавног достављања ако ниједан други начин није могућ и састоји се у објављивању писмена на веб презентацији или огласној табли органа.

Предложена обавеза подразумева да се на веб презентацијама сваког органа државне управе и јединице локалне самоуправе успостави електронска огласна табла. Електронска огласна табала може бити један део презентације и ова обавеза не захтева додатна средства. Она би осим за обавезе предвиђене ЗУП-ом могла да се користи и за неке друге обавезе из других закона.

Надлежни органи: Министарство државне управе и локалне самоуправе и Канцеларија за информационе технологије и електронску управу

Одговорне институције: МДУЛС, Канцеларија ИТЕ, УНДП

Остали учесници: ЈЛС, ОДУ, ОЦД чланице ОГП Радне групе

**Предложене мере које нису разрађене, представљају идеје:**

**1.Повећање броја е-услуга које се могу у потпуности завршити на е-порталу**

**2. Успостављање електронског регистра (јавних услуга или управних поступака).**

Електронски регистар поступака постоји у шест јединица локалних самоуправа, којим се на јединствен начин обавештавају корисници о потребним документима и поступку. Тоје недовољно и потребно га је успоставити на централном нивоу и нивоу ЈЛС

**3. Развијање новог јединственог управног места за неку нову услугу - Јединствено управно место за услугу половних аутомобила**

Састанак је завршен у 15,45 часова.

Министарство државне управе и локалне самоуправе